### NN 123/2019 (13.12.2019.), Rješenje Agencije za zaštitu tržišnog natjecanja klasa: UP/I-034-03/2019-01/005, urbroj: 580-09/64-2019-016 od 29. studenoga 2019.

Agencija za zaštitu tržišnog natjecanja

2449

Agencija za zaštitu tržišnog natjecanja temeljem članka 30. točke 2., članka 31., članka 49. stavka 1. i 2. i članka 58. stavka 1. točke 9. Zakona o zaštiti tržišnog natjecanja (»Narodne novine«, br. 79/09 i 80/13), u upravnom postupku utvrđivanja sprječavanja, ograničavanja ili narušavanja tržišnog natjecanja protiv poduzetnika Coca-Cola HBC Hrvatska d.o.o. sa sjedištem u Zagrebu, Sachsova 1, po službenoj dužnosti, temeljem odluke Vijeća za zaštitu tržišnog natjecanja u sastavu: Mladen Cerovac, mag. iur., predsjednik Vijeća za zaštitu tržišnog natjecanja, Vesna Patrlj, dipl. iur., zamjenica predsjednika Vijeća, Denis Matić, dipl. iur. i mr. sc. Ljiljana Pavlic, članovi Vijeća, sa sjednice 35/2019., održane 29. studenoga 2019. donosi sljedeće

RJEŠENJE

I. Prihvaćaju se mjere, uvjeti i rokovi predloženi od strane poduzetnika Coca-Cola HBC Hrvatska d.o.o. sa sjedištem u Zagrebu, Sachsova 1, i to na način da taj poduzetnik u roku od četiri (4) mjeseca od dana dostave ovog rješenja:

I.1. Izmijeni sve ugovore o poslovnoj suradnji koje ima sklopljene sa svojim kupcima u HoReCa kanalu, i to na način kako slijedi:

a) Ugovornim razdvajanjem prodaje programa gaziranih bezalkoholnih pića (Coca-Cola, Coca-Cola Zero, Coca-Cola Zero Lemon, Fanta, Sprite, Schweppes), od programa negaziranih bezalkoholnih pića (voćni sokovi Cappy, energetski napitci, ledeni čaj Fuztea, negazirana voda Romerquelle, gazirana voda Romerquelle, mineralna voda Romerquelle Emotion, biljni napitci Adez) i alkoholnih pića (jaka alkoholna pića Spirit), na način da se Coca-Cola HBC Hrvatska d.o.o. obvezuje sklopiti posebne ugovore o poslovnoj suradnji za program gaziranih bezalkoholnih pića, a posebne ugovore o poslovnoj suradnji za negazirana bezalkoholna pića i alkoholna pića.

b) Ugovori o poslovnoj suradnji koji uređuju prodaju negaziranih bezalkoholnih pića i alkoholnih pića mogu sadržavati odredbe o isključivoj kupnji, na način da se kupcu daje izbor hoće li u ponudi imati isključivo odabrane proizvode Coca-Cole HBC Hrvatska d.o.o., što isključuje istovrsne proizvode drugih proizvođača, ili će u svojoj ponudi određene vrste proizvoda imati dostupnu tu vrstu proizvoda Coca-Cole HBC Hrvatska d.o.o., u kojem slučaju ne postoji ograničenje da u svojoj ponudi ima iste proizvode drugih proizvođača.

c) Ukupno trajanje ugovora o poslovnoj suradnji iz točke I.1.b) izreke ovog rješenja, koji sadrže odredbe o isključivoj kupnji može trajati najviše pet godina, uračunavajući u navedeno trajanje i trajanje prethodno sklopljenih ugovora koji sadrže odredbe o isključivoj kupnji istih proizvoda Coca-Cole HBC Hrvatska d.o.o.

d) U svim ugovorima o poslovnoj suradnji marketinška ulaganja bit će obračunavana odvojeno za svaku kategoriju proizvoda posebno.

e) U svim novim ugovorima o poslovnoj suradnji briše se odredba o primjeni ugovora na nove proizvode.

I.2. Uvede posebni program usklađenosti poslovanja Coca-Cole HBC Hrvatska d.o.o. s propisima o zaštiti tržišnog natjecanja, a koji program je posebno prilagođen odnosima iste s HoReCa kupcima. Coca-Cola HBC Hrvatska d.o.o. se obvezuje godišnje pratiti te po potrebi revidirati program usklađenosti kako bi utvrdila je li i dalje učinkovit u aktivnom promicanju poštivanja važećih propisa o tržišnom natjecanju.

I.3. Uvede posebni program izobrazbe o propisima o zaštiti tržišnog natjecanja koji bi bio obvezan za zaposlenike na svim razinama relevantnim za HoReCa segment svog poslovanja, koji uključuje obuke koje bi se održavale godišnje, u razdoblju od pet godina.

II. Predložene mjere, uvjeti i rokovi iz točke I. izreke ovoga rješenja ocjenjuju se dostatnima za otklanjanje mogućih negativnih učinaka i ponovnu uspostavu tržišnog natjecanja.

III. Nalaže se poduzetniku Coca-Cola HBC Hrvatska d.o.o., da Agenciji za zaštitu tržišnog natjecanja dostavi preslike sklopljenih ugovora o poslovnoj suradnji te plan posebnog programa usklađenosti poslovanja iz točke I.2. i programa izobrazbe iz točke I.3. izreke ovog rješenja, kao dokaz izvršenja mjera i uvjeta iz točke I. izreke.

Rok izvršenja: petnaest (15) dana od dana izvršenja mjera i uvjeta iz točke I. izreke.

IV. Predložene mjere, uvjeti i rokovi iz točke I. izreke ovoga rješenja ovim rješenjem postaju obvezni za poduzetnika Coca-Cola HBC Hrvatska d.o.o.

V. Utvrđuje se da, nakon ispunjenja naloga iz točke III. izreke ovoga rješenja, nema uvjeta za daljnje vođenje postupka protiv poduzetnika Coca-Cola HBC Hrvatska d.o.o., u ovom predmetu.

VI. Ako Agencija za zaštitu tržišnog natjecanja utvrdi da se poduzetnik ne pridržava utvrđenih mjera, uvjeta i rokova iz točke I., odnosno naloga iz točke III. izreke ovoga rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

VII. Coca-Cola HBC Hrvatska d.o.o., obveznik je plaćanja upravne pristojbe u iznosu od 24.500,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: osam (8) dana od dana dostave ovoga rješenja.

VIII. Ovo rješenje bit će objavljeno u »Narodnim novinama«, kao i na internetskoj stranici Agencije.

Obrazloženje

1. Pokretanje postupka utvrđivanja narušavanja tržišnog natjecanja

Agencija za zaštitu tržišnog natjecanja (dalje: AZTN), je temeljem članka 38. stavka 1. i članka 39. Zakona o zaštiti tržišnog natjecanja (»Narodne novine«, br. 79/09 i 80/13; dalje: ZZTN), zaključkom klasa: UP/I 034-03/19-01/005, urbroj: 580-09/64-2019-002, od 20. veljače 2019., po službenoj dužnosti pokrenula postupak protiv poduzetnika Coca-Cola HBC Hrvatska d.o.o. sa sjedištem u Zagrebu, Sachsova 1 (dalje: Coca-Cola Hrvatska), zbog sklapanja ugovora o poslovnoj suradnji između poduzetnika Coca-Cola Hrvatska i njegovih kupaca koji sadrže odredbe koje za cilj ili posljedicu imaju isključivu kupnju proizvoda poduzetnika Coca-Cola Hrvatska, odnosno radi utvrđivanja je li navedenim ugovorima povrijeđeno pravo tržišnog natjecanja i to sklapanjem zabranjenog sporazuma u smislu odredbe članaka 8. ZZTN-a, odnosno zlouporabom vladajućeg položaja u smislu odredbe članka 13. ZZTN-a.

Povod pokretanju predmetnog postupka bile su odredbe u ugovorima o poslovnoj suradnji koje je AZTN zaprimio u predmetu klasa: 957-01/2018-02/002 u kojemu je sukladno ovlastima iz članka 32. točke 1. a) proveo istraživanje tržišta distribucije bezalkoholnih pića u HoReCa kanalu na teritoriju Republike Hrvatske.

U navedenom predmetu, AZTN je izvršio uvid u ugovore o poslovnoj suradnji koje je Coca-Cola Hrvatska sklapala sa svojim kupcima u HoReCa kanalu te je utvrdio postojanje odredbi koje mogu biti sporne sa stajališta propisa o zaštiti tržišnog natjecanja.

Riječ je o odredbama sukladno kojima se kupac obvezuje da će sve svoje potrebe za voćnim sokovima, ledenim čajevima, energetskim pićima i mineralnim vodama zadovoljavati isključivo narudžbom robnih marki iz Coca-Colinog asortimana, kao i da će u stalnoj ponudi imati cjelokupan asortiman gaziranih pića Coca-Cole Hrvatska, ali i svih njenih novih proizvoda u navedenoj kategoriji gaziranih pića. Za navedeno je kupac primao ugovorenu novčanu naknadu.

Uvidom u dokumentaciju prikupljenu u predmetu KLASA:
 957-01/18-02/002, AZTN je utvrdio i kako dio ugovora o poslovnoj suradnji koje je Coca-Cola Hrvatska sklapala sa svojim kupcima sadrži odredbe kojima se kupac obvezuje da će u ugovorenom razdoblju u stalnoj ponudi voćnih sokova, ledenih čajeva, energetskih pića i mineralnih voda imati isključivo proizvode Coca-Cole Hrvatska, te da će za navedeno primiti ugovorenu novčanu naknadu.

Navedene odredbe ugovora o poslovnoj suradnji sklopljenih između Coca-Cole Hrvatska i njezinih kupaca, predstavljale su dostatne indicije za pokretanje postupka utvrđivanja narušavanja tržišnog natjecanja u smislu članka 39. ZZTN-a, a primjenom članka 8. i članka 13. ZZTN-a.

Naime, obvezivanje kupca na isključivu kupnju određenih proizvoda tog poduzetnika, ukazivalo je na moguće dovođenje kupaca u nepovoljan položaj u odnosu na konkurente poduzetnika Coca-Cola Hrvatska od koji oni više nisu mogli nabavljati proizvode, odnosno u odnosu na druge kupce s kojima Coca-Cola Hrvatska ne primjenjuje takve uvjete.

Navedene ugovorne odredbe također su ukazivale na moguće uvjetovanje sklapanja ugovora o kupoprodaji gaziranog pića Coca-Cola, zaštitnog branda, prihvaćanjem od kupaca dodatnih obveza, koje po svojoj prirodi ili običajima u trgovini nisu u vezi s predmetom tih ugovora što je protivno odredbama članka 8. ZZTN-a.

Uzimajući u obzir vjerojatni vladajući položaj Coca-Cole Hrvatska na tržištu proizvodnje i prodaje bezalkoholnih gaziranih pića, odnosno tzv. cola pića, citirane odredbe ugovora ukazivale su i na moguću zlouporabu vladajućeg položaja u smislu odredbe članka 13. ZZTN-a, koja se prenosi na tržište proizvodnje i prodaje voćnih sokova, ledenih čajeva, energetskih pića i mineralnih voda, na način da Coca-Cola Hrvatska veže uslugu opskrbe gaziranim pićima i istovremenu opskrbu voćnim sokovima, ledenim čajevima, energetskim pićima i mineralnim vodama, čime se konkurentima onemogućava jednak pristup potonjem tržištu.

Zaključkom o pokretanju postupka AZTN je zatražio od Coca--Cole Hrvatska da dostavi preslike svih važećih ugovora sklopljenih između tog poduzetnika i poduzetnika koji se bave ugostiteljskom djelatnošću u smislu članka 8. Zakona o ugostiteljskoj djelatnosti (»Narodne novine«, br. 85/15, 121/16 i 99/18) na teritoriju Republike Hrvatske.

Podnescima od 7. lipnja 2019. i 1. srpnja 2019. Coca-Cola Hrvatska je dostavila podatke i dokumentaciju zatraženu zaključkom o pokretanju postupka.

Uvidom u dostavljenu dokumentaciju AZTN je utvrdio kako je Coca-Cola Hrvatska i s drugim kupcima u HoReCa kanalu sklapala ugovore o poslovnoj suradnji koji sadrže prethodno opisane odredbe.

2. Prijedlog Coca-Cole Hrvatska za preuzimanje obveze izvršenja određenih mjera i uvjeta, te rokova u kojima će to učiniti, u smislu članka 49. ZZTN-a

Coca-Cola Hrvatska je u ranoj fazi postupka, unutar šest mjeseci nakon pokretanja postupka, iskazala namjeru preuzimanja mjera i uvjeta iz članka 49. ZZTN-a, te je 8. kolovoza 2019. podnijela AZTN-u
 konkretan prijedlog za preuzimanje obveze izvršenja određenih mjera i uvjeta kako bi se otklonili mogući negativni učinci njenog postupanja ili propuštanja postupanja na tržišno natjecanje. Taj prijedlog je dopunila 14. listopada 2019.

Coca-Cola Hrvatska je predložila da AZTN prihvati njezino preuzimanje obveze izmjene svih ugovora o suradnji koje će izvršiti najkasnije u roku od četiri mjeseca od dana dostave rješenja AZTN-a kojim se mjere i uvjeti prihvaćaju.

Coca-Cola Hrvatska je predložila sljedeće izmjene ugovora o poslovnoj suradnji koje sklapa sa svojim kupcima u HoReCa kanalu:

– Ugovorno razdvajanje prodaje programa gaziranih bezalkoholnih pića (Coca-Cola, Coca-Cola Zero, Coca-Cola Zero Lemon, Fanta, Sprite, Schweppes) na kojima ima vladajući položaj na tržištu u segmentu cola pića, od programa negaziranih bezalkoholnih pića (voćni sokovi Cappy, energetski napitci, ledeni čaj Fuztea, negazirana voda Romerquelle, gazirana voda Romerquelle, mineralna voda Romerquelle Emotion, biljni napitci Adez) i alkoholnih pića (jaka alkoholna pića Spirit), na kojima nema vladajući položaj na tržištu. Coca-Cola Hrvatska ubuduće će sklapati posebne ugovore o poslovnoj suradnji za program gaziranih bezalkoholnih pića, a posebne ugovore o poslovnoj suradnji za negazirana bezalkoholna pića i alkoholna pića.

– Ugovori o poslovnoj suradnji koji uređuju prodaju negaziranih bezalkoholnih pića i alkoholnih pića mogu sadržavati odredbe o isključivoj kupnji, na način da se kupcu daje izbor hoće li u ponudi imati isključivo odabrane proizvode Coca-Cole Hrvatska, što isključuje istovrsne proizvode drugih proizvođača, ili će u svojoj ponudi određene vrste proizvoda imati dostupnu tu vrstu proizvoda Coca-Cole Hrvatska, u kojem slučaju ne postoji ograničenje da u svojoj ponudi ima iste proizvode drugih proizvođača.

– Ukupno trajanje ugovora o poslovnoj suradnji koji sadrže odredbe o isključivoj kupnji može trajati najviše pet godina, uračunavajući u navedeno trajanje i trajanje prethodno sklopljenih ugovora o poslovnoj suradnji koji sadrže odredbe o isključivoj kupnji istih proizvoda Coca-Cole Hrvatska.

– U svim ugovorima o poslovnoj suradnji marketinška ulaganja bit će obračunavana odvojeno za svaku kategoriju proizvoda posebno.

– U novim ugovorima o poslovnoj suradnji briše se odredba o primjeni ugovora na nove proizvode.

Pored navedenih izmjena koje se odnose na ugovore o suradnji koje sklapa sa svojim kupcima u HoReCa lancu, Coca-Cola Hrvatska je predložila sljedeće:

– Uvođenje posebnog programa usklađenosti njenog poslovanja s propisima o zaštiti tržišnog natjecanja, a koji program je posebno prilagođen odnosima društva Coca-Cola Hrvatska s HoReCa kupcima. Coca-Cola Hrvatska se obvezuje godišnje pratiti te po potrebi revidirati program usklađenosti kako bi utvrdilo je li i dalje učinkovit u aktivnom promicanju poštivanja važećih propisa o tržišnom natjecanju;

– Uvođenje posebnog programa izobrazbe o propisima o zaštiti tržišnog natjecanja koji bi bio obvezan za zaposlenike na svim razinama relevantnim za HoReCa segment svog poslovanja. Treninzi bi se održavali godišnje, u razdoblju od pet godina.

Navedeni program usklađenosti i program izobrazbe Coca-Cola Hrvatska se obvezala provesti u roku od četiri mjeseca od dana dostave rješenja AZTN-a kojim se mjere i uvjeti prihvaćaju.

3. Namjera prihvaćanja i javni poziv

Člankom 49. stavkom 5. ZZTN-a propisano je da će AZTN namjeru prihvaćanja preuzimanja izvršenja mjera i uvjeta iz članka 49. stavka 1. ZZTN-a objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedaba, stavova i mišljenja u roku od dvadeset (20) dana od dana objave poziva.

Stoga je AZTN 29. listopada 2019., sukladno članku 49. točki 5. ZZTN-a, na mrežnim stranicama AZTN-a: www.aztn.hr objavio namjeru prihvaćanja preuzimanja izvršenja mjera i uvjeta i javni poziv svim zainteresiranim stranama za dostavljanje pisanih primjedaba, stavova i mišljenja na prijedlog Coca-Cole Hrvatska za preuzimanje obveze izvršenja određenih mjera i uvjeta te rokova u kojima će to učiniti. Rok za stavljanje primjedbi istekao je 18. studenoga 2019., pri čemu AZTN nije zaprimio primjedbe na objavljeni javni poziv.

4. Analiza prijedloga Coca-Cole Hrvatska o namjeri preuzimanja obveze izvršenja mjera i uvjeta te rokova u kojima će to učiniti

Vezano uz navedeni prijedlog Coca-Cole Hrvatska od 8. kolovoza 2019. AZTN je utvrdio kako prijedlog namjere preuzimanja obveze izvršenja mjera i uvjeta te rokovi u kojima će to Coca-Cola Hrvatska učiniti udovoljava formalnim uvjetima iz članka 49. stavka 1. ZZTN-a, odnosno da je isti podnesen nakon pokretanja postupka sukladno članku 39. ZZTN-a, a prije dostave Obavijesti o preliminarno utvrđenim činjenicama u postupku iz članka 48. ZZTN-a.

AZTN u smislu članka 49. stavka 4. ZZTN-a može prihvatiti preuzimanje određenih mjera i uvjeta iz članka 49. stavka 1. ZZTN-a u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka, te u drugim slučajevima kada ocijeni da je prihvaćanje preuzimanja mjera i uvjeta iz članka 49. stavka 1. ZZTN-a svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

Prijedlog Coca-Cole Hrvatska predstavlja dobrovoljnu mjeru i razmjeran je mogućim negativnim učincima koje bi prethodno navedene odredbe ugovora mogle imati na tržišno natjecanje, te dovodi do bržeg uspostavljanja tržišnog natjecanja na mjerodavnom tržištu, bez dugotrajnog vođenja postupka.

Predloženim razdvajanjem ugovora koji se odnose na prodaju programa gaziranih bezalkoholnih pića (Coca-Cola, Coca-Cola Zero, Coca-Cola Zero Lemon, Fanta, Sprite, Schweppes) na kojem tržištu, u segmentu cola pića, Coca-Cola Hrvatska ima vladajući položaj, od programa negaziranih bezalkoholnih pića (voćni sokovi Cappy, energetski napitci, ledeni čaj Fuztea, negazirana voda Romerquelle, gazirana voda Romerquelle, mineralna voda Romerquelle Emotion, biljni napitci Adez) i alkoholnih pića (jaka alkoholna pića Spirit), na kojima nema vladajući položaj na tržištu, otklonit će se mogućnost uvjetovanja sklapanja ugovora o kupoprodaji gaziranog pića Coca-Cola, zaštitnog branda, prihvaćanjem od kupaca dodatnih obveza, koje po svojoj prirodi ili običajima u trgovini nisu u vezi s predmetom tih ugovora što je protivno odredbama članka 8. ZZTN-a.

U novim ugovorima o poslovnoj suradnji za kupnju bezalkoholnih negaziranih pića i alkoholnih pića, kupac će moći odabrati hoće li u ponudi imati isključivo odabrane proizvode Coca-Cole Hrvatska, što isključuje istovrsne proizvode drugih proizvođača, ili će u svojoj ponudi određene vrste proizvoda imati dostupnu tu vrstu proizvoda Coca-Cole Hrvatska, u kojem slučaju ne postoji ograničenje da u svojoj ponudi ima iste proizvode drugih proizvođača.

U svakom slučaju, a sukladno članku 10. Uredbe o skupnom izuzeću vertikalnih sporazuma između poduzetnika (»Narodne novine«, br.: 37/11) ukupno trajanje ugovora o poslovnoj suradnji koji sadrže opisane odredbe o isključivoj kupnji može trajati najviše pet godina, uračunavajući u navedeno trajanje i trajanje prethodno sklopljenih ugovora koji sadrže odredbe o isključivoj kupnji istih proizvoda Coca-Cole Hrvatska.

Prilikom ocjene dostatnosti predloženih mjera i uvjeta, AZTN je uzeo u obzir i kako će predloženo obračunavanje marketinških ulaganja odvojeno za svaku kategoriju proizvoda, kao i činjenica da novi ugovori neće sadržavati dosadašnju odredbu o primjeni ugovora na nove proizvode, dodatno otkloniti mogućnost uvjetovanja sklapanja ugovora prihvaćanjem dodatnih obveza u smislu članka 8. ZZTN-a, odnosno mogućnost vezane kupnje u smislu članka 13. ZZTN-a.

Isto tako, prijedlog uvođenja programa usklađenosti poslovanja Coca-Cole Hrvatska s propisima o zaštiti tržišnog natjecanja te sukladno tome i program izobrazbe zaposlenika, AZTN ocjenjuje pozitivnom mjerom u smislu članka 49. stavka 2. ZZTN-a.

5. Odluka Vijeća za zaštitu tržišnog natjecanja

Na temelju dostavljene dokumentacije i utvrđenog činjeničnog stanja u ovom predmetu, Vijeće za zaštitu tržišnog natjecanja (dalje: Vijeće) je sukladno ovlastima iz članaka 27. i 30. točke 2., te članka 31. ZZTN-a, na 35/2019. sjednici, održanoj 29. studenoga 2019. razmatralo navedeni predmet te je donijelo odluku da se, u smislu članka 49. ZZTN-a, predložene mjere, uvjeti i rokovi Coca-Cole Hrvatska prihvaćaju kao dostatni za otklanjanje mogućih negativnih učinaka i ponovnu uspostavu tržišnog natjecanja, pri čemu donošenjem ovoga rješenja postaju obvezni za predlagatelja.

Vijeće svoju odluku o prihvaćanju mjera, uvjeta i rokova u smislu članka 49. stavka 2. ZZTN-a temelji na tome da je Coca-Cola Hrvatska surađivala s AZTN-om i nastojala uskladiti svoje postupanje s propisima o zaštiti tržišnog natjecanja.

U smislu članka 49. stavka 3. ZZTN-a rješenjem AZTN određuje rokove u kojima poduzetnik treba izvršiti mjere i uvjete iz članka 49. stavka 2. ZZTN-a, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku, te utvrđuje da nema uvjeta za daljnje vođenje postupka protiv tog poduzetnika.

Stoga je Vijeće donijelo odluku kojom se, u smislu članka 49. stavka 2. i 3. ZZTN-a, prihvaćaju mjere i uvjeti koje je predložila Coca-Cola Hrvatska te joj je naloženo da u ostavljenom roku dostavi dokaze da je postupala sukladno točki I. izreke ovog rješenja.

Nakon izvršenja mjera iz točke I. izreke ovog rješenja nema uvjeta za daljnje vođenje postupka protiv Coca-Cole Hrvatska.

Vijeće napominje kako preuzimanje obveza od strane poduzetnika u smislu članka 49. ZZTN-a nije čin priznanja povrede ZZTN-a, te da u predmetnom postupku takva povreda nije niti utvrđena.

Isto tako, prihvaćanje preuzimanja obveze izvršenja mjera, uvjeta i rokova iz članka 49. ZZTN-a nije nagodba AZTN-a s poduzetnikom niti je predlaganje istih od strane stranke u postupku priznanje povrede ZZTN-a.

Međutim, ako u smislu članka 49. stavka 7. ZZTN-a u nadzoru nad provedbom mjera i uvjeta iz članka 49. stavka 1. ZZTN-a, AZTN utvrdi da se poduzetnik ne pridržava utvrđenih mjera, uvjeta i rokova iz članka 49. stavka 3. ZZTN-a, takvo postupanje smatrat će se povredom ZZTN-a, te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN-a.

Slijedom svega navedenog, AZTN je temeljem odluke Vijeća, odlučio kao u točkama I. do VI. izreke ovoga rješenja.

Prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a i rješenje AZTN-a o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, podliježu naplati upravnih pristojbi, sukladno odredbi članka 4. stavka 1. Zakona o upravnim pristojbama (»Narodne novine«, br. 115/16 dalje: Zakon o upravnim pristojbama) te članka 1. Uredbe o tarifi upravnih pristojbi (»Narodne novine«, br. 8/17, 37/17,129/17 i 18/19; dalje: Uredba o tarifi upravnih pristojbi).

Naime, prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a podliježe obvezi naplate upravne pristojbe u iznosu od 3.500,00 kuna, u smislu tarifnog broja 93. točke 4. Tarife upravnih pristojbi Uredbe o tarifi upravnih pristojbi.

Upravna pristojba u iznosu od 21.000,00 kuna za rješenje AZTN-a o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, naplaćuje se sukladno tarifnom broju 94. točki 9. Tarife upravnih pristojbi Uredbe o tarifi upravnih pristojbi.

Navedeni iznos uplaćuje se u roku od osam (8) dana od dana dostave ovog rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833...(navodi se OIB uplatitelja ili godina ili broj rješenja).

Sukladno odredbi članka 17. stavka 4. Zakona o upravnim pristojbama, nakon izvršene uplate obveznik uplate dužan je dokaz o obavljenoj uplati upravne pristojbe, dostaviti AZTN-u žurno, a najkasnije u roku od 8 (osam) dana, s pozivom na poslovni broj
 KLASA: UP/I 034-03/2019-01/005. Dokaz može biti preslika naloga za plaćanje (uplatnica) ako je pristojba plaćena gotovinskim nalogom, potvrda iz sustava e-Pristojba ako je pristojba plaćena putem tog sustava ili preslika izvatka računa ako je pristojba plaćena bezgotovinskim nalogom.

U slučaju da obveznik uplate upravne pristojbe ne izvrši uplatu upravne pristojbe u ostavljenom roku, AZTN će po proteku roka, sukladno članku 19. Zakona o upravnim pristojbama, od nadležne Porezne uprave zatražiti prisilnu naplatu upravne pristojbe.

Slijedom iznijetoga, AZTN je na temelju odluke Vijeća odlučio kao u točki VII. izreke ovog rješenja.

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovoga rješenja.

Klasa: UP/I 034-03/2019-01/005

Urbroj: 580-09/64-2019-016

Zagreb, 29. studenoga 2019.

Predsjednik Vijeća
 za zaštitu tržišnog natjecanja
 Mladen Cerovac, mag. iur., v. r.